b'\n_START_ARTICLE_\nMatt Cullen\n_START_SECTION_\nPeliura\n_START_PARAGRAPH_\nJuniorivuosinaan Cullen pelasi WCHA-yliopistosarjaa St. Cloudin valtionyliopistossa. Vuonna 1996 h\xc3\xa4net valittiin tulokkaiden t\xc3\xa4hdist\xc3\xb6joukkueeseen ja 1997 liigan toiseen t\xc3\xa4hdist\xc3\xb6kent\xc3\xa4lliseen. Mighty Ducks of Anaheim varasi Cullenin toisella kierroksella (yhteens\xc3\xa4 35.) vuoden 1996 NHL:n varaustilaisuudessa. Kauden 1996\xe2\x80\x931997 Cullen pelasi viel\xc3\xa4 p\xc3\xa4\xc3\xa4osin WCHA:ssa, mutta h\xc3\xa4n p\xc3\xa4\xc3\xa4si my\xc3\xb6s pelaamaan kuusi AHL-ottelua Anaheimin farmijoukkue Baltimore Banditsin riveiss\xc3\xa4._NEWLINE_Kaudella 1997\xe2\x80\x931998 Cullen murtautui Anaheimin kokoonpanoon ja pelasi 61 NHL-ottelua, joissa teki 27 pistett\xc3\xa4. Cullen pelasi viel\xc3\xa4 nelj\xc3\xa4 ja puoli kautta Kaliforniassa ennen kuin h\xc3\xa4net kaupattiin 30. tammikuuta 2003 yhdess\xc3\xa4 Pavel Trnkan ja 4. kierroksen varausvuoron kanssa Florida Panthersiin. Toiseen suuntaan matkasivat Sandis Ozoli\xc5\x86\xc5\xa1 ja Lance Ward. Cullen pelasi Floridassa NHL:n ty\xc3\xb6sulkuun asti. Ty\xc3\xb6sulun aikana Cullen pelasi Italiassa SG Cortinassa, jossa h\xc3\xa4n voitti Italian liigan pistep\xc3\xb6rssin tehty\xc3\xa4\xc3\xa4n 36 ottelussa 60 tehopistett\xc3\xa4. Ennen ty\xc3\xb6sulkua Cullen oli ehtinyt jo tehd\xc3\xa4 sopimuksen Carolina Hurricanesin kanssa, joten h\xc3\xa4n pelasi kauden 2005\xe2\x80\x932006 Carolinassa. Kyseisell\xc3\xa4 kaudella Cullen voitti ensimm\xc3\xa4isen Stanley Cupinsa. Kauden j\xc3\xa4lkeen Cullenista tuli rajoittamaton vapaa pelaaja._NEWLINE_1. hein\xc3\xa4kuuta 2006 Cullen teki sopimuksen New York Rangersin kanssa. Heti ensimm\xc3\xa4isen Rangers-kauden j\xc3\xa4lkeen h\xc3\xa4net kaupattiin takaisin Carolinaan, josta Rangersiin matkasivat Andrew Hutchinson, Joe Barnes ja 3. kierroksen varausvuoro. Kahden ja puolen kauden j\xc3\xa4lkeen Hurricanes kauppasi Cullenin 12. helmikuuta 2010 Ottawa Senatorsiin. Hurricanes sai vaihtokaupassa Alexandr\xc3\xa9 Picardin ja 2. kierroksen varausvuoron. Kauden j\xc3\xa4lkeen Cullenista tuli j\xc3\xa4lleen vapaa pelaaja. 1. hein\xc3\xa4kuuta 2010 Cullen teki kolmivuotisen, 10,5 miljoonan dollarin arvoisen sopimuksen Minnesota Wildin kanssa.'